NAROD I PRAVDA

NOVOGODIŠNJA PRESS-KONFERENCIJA

6.1.2020. godine, 13:00, Hotel Holiday

**Obraćanje predsjednika Naroda i pravde Elmedina Konakovića**

**1. STRANKA NAROD I PRAVDA**

Narod i pravda je za manje od dvije godine:

- osnovana i registrovana,

- organizovana kroz različita upravljačka i radna tijela,

- izašla na opće izbore i uspješno iznijela kampanju,

- ostvarila zavidan izborni rezultat na kantonalnom nivou,

- ima svoje zastupnike i delegate u oba doma Parlamenta FBiH,

- godinu dana participira i vodi procese u izvršnoj vlasti u KS,

- ima, i prije lokalnih izbora, već svojih 16 vijećnika u općinskim vijećima, te dva gradska vijećnika,

- Nakon „Petka 13.og“, NiP-ovo se članstvo na dnevnoj bazi značajno povećava,

- NiP aktivno radi u 7 kantona: Kantonu Sarajevo, Tuzlanskom, Zeničko-dobojskom, Unsko-sanskom, Hercegovačko-neretvanskom, Bosanko-podrinjskom, Srednjebosanskom.

- NiP se sprema za lokalne izbore i imat će svoje kandidate za načelnike i vijećnike u svim općinama u kojima budemo imali ljude koji su spremni zajedno s nama nosi teret ove naše borbe.

**2. VLADA I SKUPŠTINA KANTONA SARAJEVO**

Dužan sam napraviti kratki osvrt na rad Vlade KS, s obzirom da je posljednjih sedmica Vlada KS posebna meta dobro poznate političke bratije koja se s posebnim žarom okupila da je sruši.

Zašto je Vlada KS, kao najfunkcionalnija Vlada trenutno u državi, prioritet rušenja? Nije to samo borba za ovladavanje kantonalnim budžetom i resursima i nastavak krčmljenja narodne imovine – to je pokušaj da se jedna nova politička energija pokuša ugušiti u svom nastanku, prije nego postane opći trend upravljanja državom, kojem politički lideri bez pozitivnog učinka u svom višedecenijskom radu, kojih su se građani nagledali i naslušali u protekle dvije decenije, nisu dorasli.

Zašto je Vlada KS drugačija:

* Pokazala visok, u BiH do sada najviši nivo transparentnosti, građani su znali svaki korak koji Vlada i skupštinska većina preduzimaju. Donijela je i registar zaposlenih u institucijama KS, zatim iznijela „na sto“ i imovinu nosilaca javnih funkcija. Uvedena je i supervizija nad procesom zapošljavanja u kantonalnoj upravi i preduzećima.
* Unaprijedila javni saobraćaj kroz nabavku 20 novih autobusa i minibusa, popravila 16 kilometara stare ceste i izgradila 29 km nove.
* Izvršila utopljavanje gotovo 40 objekata, a novih 370 objekata uvela u sistem korištenja prirodnog gasa za grijanje. Osigurala 8 miliona KM za subvencije troškova poskupljenja plina, poskupljenja koje su nam priredili političari „s Federacije“.
* Uklonila 132 ilegalne deponije smeća, očistila preko 400 tona smeća.
* Ukinula liste čekanja u vrtićima za gotovo 700 djece,
* Sa 100.000 KM Osigurala zdravstvenu zaštitu za trudnice i porodilje koje ni po kom drugom osnovu ga ne bi mogle imati, sa 1.255.000 KM potpomogla pronatalitetne projekte i vantjelesnu oplodnju, sa 3 miliona KM renovirali porodilište i formirali Pedijatriju u Općoj bolnici.
* Napravili program za dijagnosticiranje i liječenje teško oboljele djece do 18 godina u KS.
* Za djecu s poteškoćama u razvoju osigurali 100 ličnih asistenata, te odobrili upošljavanje 60 psihologa, logopeda i defektologa za rad mobilnih stručnih timova.
* Osigurali sredstva za 113 specijalizacija deficitarnog medicinskog kadra: doktore cpecijaliste, ljekare, biohemičare, psihologe i dr.
* Za boračku populaciju dodijelili preko 50 stanova, dio u vlaništvo a dio na korištenje.
* Za zapošljavanje 25 mladih zanatlija, za podršku 55 mladih koji pokreću vlastiti biznis, za stipendiranje i angažman 150 studenata u IT-industriji – izdvojili preko 1,5 miliona KM.
* Izdvojili 100.000 KM za podršku nadarenoj djeci, i preko 3 miliona KM za programe nauke.
* Povećali sredstva za poticaje preko 2.000 poljoprivrednika u KS, od 5% do 20%, zavisno od vrste proizvodnje, te pojačali nivo nadzora nad dodjelom.
* Udvostručili broj korisnika poticaja maloj privredi, udvostručili i iznos sredstava putem komercijalne banke za beskamatne kredite koji su dostupni malim i srednjim privrednicima u KS
* Po prvi put započet je nadzor kroz inspekcijsku kontrolu nad dodjelom poticaja maloj privredi.
* Pripremljeni važni zakoni koji su ušli u skupštinsku proceduru, poput izmjena i dopuna zakona o koncesijama koje omogućuje domaćim i stranim investitorima ulaganja i investicije u razumnim rokovima, te izmjena i dopuna zakona o šumama koji sve privrednike u KS oslobađaju takse za šume, što je rasterećenje privrede, samo po tom osnovu, od preko 7 miliona KM.
* Pojačana je finansijska odgovornost kroz digitalizaciju trezorskog poslovanja, vrši se i kontrola zaduživanja isključivo za realne i spremne projekte, pripremljen je i nacrt zakona o registru finansijskih obaveza.
* Novim zakonom o unutrašnjim poslovima i policijskim službenicima omogućeno je bolje integrisanje struke u policijsku strukturu i vraćanje integriteta policiji.
* Pripremljeno je niz novih zakona i izmjena i dopuna postojećih koji uskoro ulaze u skupštinsku proceduru.
* „Otvorili smo“ javna preduzeća na uvid javnosti, dokazali i pokazali kriminal, enormnu zaduženost, krađu javnih dobara ...

Za godinu dana mandata, uz stalne opstrukcije i pokušaje rušenja vlade i skupštinske većine, uz nenaklonjenost i opstrukcije jednog dijela naslijeđene administracije, urađeni su vidni pozitivni iskoraci.

**3. DRŽAVNA I ENTITETSKA PITANJA**

- Narod i pravda „**lokalna** pitanja“ (kako nam ih spočitavaju „državotvorci“) smatra izuzetno važnim, jer se ona direktno reflektuju na život građana i najčešće utječu na odluku o ostanku ili odlasku iz zemlje. Ali uveliko određuju i mogućnost realizacije velikih državnih projekata. I ta operativna pitanja, koja tretiraju bolje zdravstvo, bolje školstvo, bolju socijalnu skrb, bolju sigurnost, bolju kulturu, nikada neće prestati biti prioritet i polje iznimnog interesovanja NiP-a.

- NiP je svjestan i fokusiran na globalna i regionalna dešavanja koja se tiču naše zemlje, kao i na krupna **državna** politička i ekonomska pitanja. I s tim se pitanjima nikada nećemo poigravati niti pristajati na kompromise koji idu na štetu ovoj zemlji i njenim građanima.

- Put prema **NATOu** jeste prioritet, i među prvima smo reagovali kada se u sumnjivim sporazumima političkih lidera taj put relativizirao. Svjesni smo potrebe za kompromisom u BiH, ali reći ćemo vrlo jasno da „saradnja“ s NATO-om nije isto što i put ka članstvu u NATO. Ono što nije politička pobjeda nikada nećemo reći da jeste i nećemo lagati narod. Nova SDA-ova ministrica vanjskih poslova imala je zanimljivu izjavu na temu MAP-a, ali je njen lider brže-bolje to označio kao „gaf“. Pratit ćemo je li riječ o „gafu“ ili je ministrica iznijela gorku istinu, možda još jednu u nizu izdaja ove zemlje. Iako, prema onome što stoji na papiru, više je NATO-a s druge strane Drine nego s ove naše, više ga je u zemlji koju je isti taj NATO bombardovao.

- Borit ćemo se za istinu o agresiji na našu zemlju, i u toj borbi nećemo odustati da preispitamo političku odgovornost za odricanje od **revizije** **tužbe** protiv Srbije, čije je propadanje na kraju svaljeno na leđa „savjetnika“.

- Više smo nego svjesni potrebe za velikim **investicijama** u BiH, ali nikad nećemo pristati na laži i prevare naroda kao što je to bilo u slučaju „akcize“ – koje su se također prodavale pod „državni interes“ da bi nakon usvajanja i zavlačenja ruke u džep građanima bilo javno rečeno da od investicija i izgradnje infrastrukture od tih sredstava nema ništa. Već da su sredstva trebala za dodatno zaduživanje.

- NiP je svjestan velikog problema **migracija** s kojim se susreće BiH i humanitarnog izazova koji je pred nama. Učinit ćemo sve da ti ljudi borave u humanim uslovima dok su u našoj zemlji, ali nećemo dozvoliti da njihovo zbrinjavanje bude problem samo Unsko-sanskog i Kantona Sarajevo, ili samo Federacije, i to u dijelu s bošnjačkom većinom, već da taj problem bude podijeljen na cijelu zemlju. Također, želimo vidjeti, a posebno od novog ministra sigurnosti, rješenje možda i najvećeg problema u kontekstu ovog pitanja: zašto je istočna granica BiH porozna, šuplja, kada su u pitanja migracije, a zašto je zapadna granica „hermetički zatovorena“, čime se stvara usko grlo i „tampon zona“za migracije kroz našu zemlju? Kako je moguće da imamo dupli aršin i standard zaštite jednog i drugog dijela granice?

- Politički lideri SDA-a i SBB-a ponudili su nam nedavno svoju viziju Bosne i Hercegovine u narednih 8 do 10 godina, a to je, po ko zna koji put ponovljena floskula „najvećeg **gradilišta** na Balkanu“. I NiP priželjkuje investicije, ali i čeka odgovor na pitanje: Zašto se ta vizija nije počela ostvarivati u proteklih 5 godina. Šta se desilo s izgradnjom auto-puteva u Federaciji BiH u proteklih pet godina za koji su direktnu nadležnost i poluge upravljanja imali kadrova ove dvije stranke? Pet godina „koje su pojeli skakavci“, u trenutku kada se odlazak stanovništva iz naše zemlje naglo povećavao!

Fahrudin **Radončić**, kada se pravdao pred novinarima zašto je učestvovao u rušenju parlamentarne većine i Vlade KS rekao je da je **dao** **godinu** **da** **se** **vide** **ekonomski** **rezultati** i da ih nije bilo. Zanimljivo, novim-starim partnerima, pa i samom sebi, već je dao 5 godina za cestogradnju i nije vidio „ekonomske pokazatelje“, kako je i sam javno priznao. Ali očito njima i sebi nije puno zamjerio.

Uz to, ukoliko je istina to što njegov i Komšićev novi/stari politički partner Izetbegović govori, da je **dogovor** **o novoj koaliciji pao još 17.og maja** – potpuno obesmišljava ova i slična pravdanja kojih smo se naslušali posljednjih dana. Ili neko od novih partnera laže, ili lažu svi.

- Velike strukturne promjene desile su se u budžetu Federacije BiH, a to je prelazak **penzionog** **fonda** na budžet i isplaćivanje penzija iz budžeta. Zašto se bojimo ovakvog rješenja? Još 2002. godine osnovan je Fond solidarnosti FBiH, da bi se mogla pružiti zdravstvena zaštita za teško oboljele, za koju pojedini kantoni nemaju novca. Taj fond se puni od dijela doprinosa na plate, a zakonska obaveza Federacije je da uplaćuje jednak iznos onome koji uplate privrednici, odnosno radnici. Privreda izmiruje svoje obaveze, dok Federacija izmiruje samo manji dio, samo petinu svojih obaveza – zbog čega se teško oboljeli liječe putem „humanitarnih telefona“. Tako da je taj dug još 2013. godine premašio 600 miliona KM, a s obzirom da Federacija nije poštovala obaveze ni godinama poslije toga, danas je taj dug vjerovatno premašio 900 miliona KM! Šta će biti s penzionim fondom, hoće li Federacija kad joj „zafali para“ zavući ruku u džep penzionera, ili će krpiti rupe novcem planiranim za investicije da bi postigla socijalni mir, a tako onemogućiti ozbiljan razvoj, ostaje da vidimo! A gledat ćemo i pomno pratiti!

Iz skupštinskih i parlamentarnih klupa u kojima sjedimo imat ćemo konstantna pitanja, bit ćemo glas naroda. Nećemo sigurno šutjeti kao pojedini „državotvorci“ kojima četvorodgodišnji mandat u parlamentu prođe bez ijednog pitanja.

Uz sve, Bakir Izetbegović nam je poslao zanimljivu poruku da će nakon što se izgrade ceste i završe veliki infrastrukturni projekti „krenuti **povratak** **stanovništva** u zemlju“, čime je pokazao potpuni izostanak svijesti o razlozima zbog kojeg naši mladi ljudi napuštaju svoje domove.

**4. MLADI**

S obzirom da smo od početka svog djelovanja akcenat stavili na mlade i institucionalnu brigu o mladima, želimo i danas poseban naglasak staviti na njih. Oni su najveći potencijal ove zemlje, a njihov odlazak najveća opasnost po ovu zemlju. Neke od mjera koje je preduzela Vlada KS a koje se odnose na mlade ljude već smo spominjali:

- sredstva za osnivanje i razvoj biznisa,

- stipendiranje i zapošljavanje perspektivnih kadrova u najbrže rastućoj i najbolje plaćenoj IT-industriji,

- edukacija i zapošljavanje mladih zanatlija u obrtima,

- povećanje sredstava za stambeno zbrinjavanje mladih,

- donošenje prve strategije prema mladima u KS i akcionog plana, sa svojim uporištem u nacrtu budžeta koji je predložen i td.

Pored toga, **Skupština** KS je u decembru na prijedlog kluba NiP-a održala tematsku sjednicu o mladima i donijela niz **zaključaka**, s dodatnim mjerama brige o ovoj populaciji. 15 mjera koje je NiP predložio, koje su usvojene od strane Skupštine i kojima je obavezana Vlada KS na implementaciju, iznose više od 15 miliona KM. Na provođenju tih mjera insistirat ćemo, bilo kao dio skupštine većine i Vlade KS, bilo kao opozicija.

Te mjere između ostalog podrazumijevaju:

* osnivanje **stipendijskih** **fondova** za srednjoškolce i studente (inženjere, IT-specijaliste, stručni kadar u turizmu, namjenskoj industriji i td.), uz novu politiku stipendiranja koja će omogućit praksu tokom školovanja i priliku za posao u struci, ali i sredstva za socijalne i nagradne stipendije - i za tu mjeru predviđeno je 2,5 miliona KM.
* povećanje sredstava za naknade nezaposlenim mladim **majkama**-**porodiljama** – preko 4 miliona KM,
* pojačane **sigurnosne** **mjere** za bolju sigurnost srednjoškolaca, kako na ulici tako i u školi – 1 milion KM,
* razvoj amaterskog sporta u srednjim školama kroz **besplatne** **sportske** **aktivnosti** – 1 milion KM,
* više sredstava za **stambeno** **zbrinjavanje** mladih, kako kroz subvencije za kupovinu stanova, tako i za najam prostora mladim bračnim parovima – 3 miliona KM,
* **besplatne** obavezne **sistematske** **preglede** kao prevenciju zdravlja srednjoškolaca, 380.000 KM,
* osnivanje centra za razvoj **preduzetništva** **mladih**, 300.000 KM,
* osnivanje zasebne **institucije** u čijoj će primarnoj nadležnosti biti briga o mladima, ali i saradnja s dijasporom i evropske integracije – 900.000 KM... i td.

**5. NAŠA VIZIJA BIH I PLANOVI ZA BUDUĆNOST**

NiP neće čekati 10 godina dok „krene povratak stanovništva u zemlju“. NiP će učini sve da pokaže da se u ovoj zemlji isplati ostati i boriti za bolje sutra, ali i za bolje danas. NiP je kroz svoju političku praksu pokazao da se stvari mogu mijenjati, ne kozmetički nego suštinski. NiP je za kratko vrijeme uzburkao učmalu umnogome iskvarenu političku scenu i uveliko doprinio uspostavljanju novog standarda upravljanja političkim procesima u zemlji. Standardima koje će teško biti sruštit.

NiP neće samo čekati „da se stanovništvo vrati“, NiP će učiniti sve da ponudi perspektivu mladim ljudima u Bosni i Hercegovini i zadrži ih u Bosni i Hercegovini.

POZIVAMO prvenstveno mlade ljude da ostanu u zemlji i da nam se pridruže u ovoj borbi!

Kao svoje kratkoročne ciljeve NiP će se posvetiti nastavku pozitivnih političkih trendova u Kantonu Sarajevo, bilo kao pozicija ili opozicija, NiP ni milimetra neće uzmaći u svojim zahtjevima da se progres i pozitivna priča u Kantonu Sarajevo ustrajno nastavi.

Pored toga, NiP se uveliko priprema za lokalne izbore. NiP će ponuditi svoju viziju upravljanja lokalnim zajednicama, u skladu sa svojom dosadašnjom političkom praksom, transparentnom i principijelnom, ali i najboljim praksama upravljanja lokalnim zajednicama u regionu i svijetu.

NiP svoje političko djelovanje nastavlja još snažnije na svim nivoima vlasti gdje ima svoje zastupnike i gdje upravlja političkim procesima, ali i kao inicijator dobrih rješenja i korektor loših poteza prema instancama gdje nema svoje direktne predstavnike.

6. PITANJA I ODGOVORI (PREDSJEDNIK)